12.6.2023
SL
Uradni list Evropske unije
C 204/5
V skladu s predlaganim okvirom lahko mnenja kolegija poleg strinjanja ali nestrinjanja z nekaterimi nadzornimi odločitvami zajemajo tudi pogoje in priporočila, ki so po mnenju kolegija potrebni za zmanjšanje pomanjkljivosti pri upravljanju tveganj CNS (7).
ECB pozdravlja predlagano uredbo, saj članom kolegija omogoča, da svoj glas obrazložijo in opozorijo na dodatne pomisleke.
Člane kolegija bi bilo treba za dodatno izboljšanje postopka glasovanja spodbuditi k temu, naj v postopku priprave mnenja kolegija svoj glas obrazložijo, da lahko pristojni organ CNS iz mnenja kolegija razbere različne poglede članov kolegija.
ECB podpira predlagano obveznost pristojnega organa CNS, da v svoji odločitvi navede obrazložitev, s katero v celoti pojasni vsa bistvena odstopanja od mnenja kolegija (8).
ECB meni, da se bo s temi predlaganimi ukrepi okrepila stalna vključenost kolegijev, kar bo pripomoglo k temu, da bodo lahko pri nadzoru CNS učinkovito sodelovali vsi ustrezni organi in da bodo njihovi pogledi koristili temu nadzoru.
ECB podpira določbo iz predlagane uredbe, da morajo člani kolegijev prispevati več k določitvi izvedbe postopka letnega pregleda, in meni, da ta prispevek ne bi smel biti omejen zgolj na določitev pogostosti in globine letnega pregleda, temveč bi moral obravnavati tudi vsebinsko nadzorniško osredotočenost tega pregleda.
1.1.2 Sodelovanje v skupnih nadzorniških skupinah
ECB v celoti podpira namen predloga za uvedbo skupnih nadzorniških skupin pri nadzoru nad CNS iz EU, ki imajo dovoljenje.
Večja vključenost članov kolegijev v postopek stalnega nadzora – zlasti v zvezi s pregledom uporabe postopkov z neugovarjanjem, inšpekcijskimi pregledi na kraju samem in v okviru postopka letnega pregleda – je korak k okrepitvi nadzora na ravni Unije.
S tem bodo člani kolegijev lahko pridobili poglobljeno skupno razumevanje ključnih dogodkov, ki vplivajo na tveganja in upravljanje tveganj CNS, s čimer se bosta povečali učinkovitost in uspešnost dialoga med pristojnimi organi CNS in člani kolegijev po vsej Uniji.
Omogočilo se bo tudi združevanje virov pristojnih organov in kolegijev CNS, kar bo dodatno prispevalo k stroškovni učinkovitosti nadzora CNS iz EU, to pa bo koristilo tako pristojnim nacionalnim organom kot članom kolegijev.
Vendar ECB meni, da zaradi tega ni treba ustanoviti novega nadzornega organa, saj bi to lahko povečalo institucionalno kompleksnost.
Zaradi sorazmernosti ECB predlaga uporabo obstoječega sodelovanja v okviru kolegijev.
V tem smislu ECB predlaga, da se predvidene naloge skupnih nadzorniških skupin dodelijo kolegiju kot skupne nadzorne dejavnosti, pri katerih lahko člani kolegija sodelujejo prostovoljno v skladu z načelom „brez prisile ali prepovedi“.
Če noben član kolegija ne želi skupaj s pristojnim organom prostovoljno sodelovati pri skupni nadzorni dejavnosti, pristojni organ nalogo prevzame sam.
Da se skupne nadzorne dejavnosti vključijo v obstoječe postopke kolegijev, ECB predlaga, da se poročilu pristojnih organov CNS o postopku letnega pregleda (9) doda še en element, in sicer načrt skupnih nadzornih dejavnosti v prihodnjem obdobju letnega pregleda.
Poleg nalog, ki bi jih po predlagani uredbi imele skupne nadzorniške skupine, ECB predlaga skupne nadzorne dejavnosti tudi v zvezi z zagotavljanjem prispevkov v postopku z neugovarjanjem glede odobritve sprememb modelov kritja CNS ter prispevkov glede izvedbe letnega pregleda in ocene, ki ju izvede pristojni organ CNS iz EU (10).
Skupne nadzorne dejavnosti bi morale vključevati tudi možnost izvedbe simulacijskih vaj kot dodatnega orodja za skupno ocenjevanje tveganj in postopkov upravljanja tveganj CNS.
ECB zaradi zagotavljanja učinkovitega sodelovanja vseh organov – tudi kolegija – v postopkih z neugovarjanjem predlaga podaljšanje ustreznega časovnega okvira ocenjevanja (glej odstavek 3.2 spodaj).
(7) (8) (9) (10)
Glej člen 1, točka 12, predlagane uredbe, s katero se v uredbo EMIR vstavlja nov člen 17b(2), točka (c).
Glej člen 1, točka 12, predlagane uredbe, s katerim se v uredbo EMIR vstavlja nov člen 17b(3).
Glej člen 1, točka 16, predlagane uredbe.
Glej člen 1, točka 16, predlagane uredbe, s katero se spreminja člen 21 uredbe EMIR.